b"\n_START_ARTICLE_\nMaria Novell i Pic\xc3\xb3\n_START_SECTION_\nBiografia\n_START_PARAGRAPH_\nLlicenciada en Filosofia, va ingressar a l'Escola de Bibliotec\xc3\xa0ries l'any 1932 amb el n\xc3\xbamero u de la seva promoci\xc3\xb3 i fou becada per la Generalitat de Catalunya. El 1935 el Claustre de l'Escola la design\xc3\xa0 per representar el centre al Segon Congr\xc3\xa9s Internacional de Biblioteques i Bibliografia organitzat per l'IFLA i celebrat a Madrid i a Barcelona. Aquell mateix any es titul\xc3\xa0 i uns mesos m\xc3\xa9s tard comen\xc3\xa7ava a treballar a la Biblioteca de la Universitat de Barcelona. Al mateix temps estudiava la carrera de Filosofia i Lletres i, despr\xc3\xa9s de la guerra civil, ja llicenciada, es dedic\xc3\xa0 a l'ensenyament fent classes de filosofia, hist\xc3\xb2ria i literatura._NEWLINE_De ben jove va comen\xc3\xa7ar a escriure contes i articles. Els anys 1926-1928 ja havia publicat a les revistes Sigronet, El noi catal\xc3\xa0, La dona catalana, Arts i lletres, de Barcelona, i Sol ixent, de Cadaqu\xc3\xa9s. La postguerra emmudeix la seva veu liter\xc3\xa0ria fins que el 1964, animada per Joaquim Carb\xc3\xb3, inicia una fecunda col\xc2\xb7laboraci\xc3\xb3 a la revista Cavall Fort amb una s\xc3\xa8rie de narracions de la hist\xc3\xb2ria de Catalunya. La cabra d'or inaugurava la s\xc3\xa8rie i, segons Carb\xc3\xb3, \xc2\xabl'agilitat i amenitat d'aquest conte no exclo\xc3\xafen el rigor i una informaci\xc3\xb3 hist\xc3\xb2rica de primera m\xc3\xa0. Va ser el primer de la trentena que va il\xc2\xb7lustrar Fina Rif\xc3\xa0 i que representen un dels encerts m\xc3\xa9s grans de la revista: la hist\xc3\xb2ria viscuda pels qui la sofreixen, no pas pels qui l'orienten i se n'aprofiten\xc2\xbb. El projecte es proposava abra\xc3\xa7ar tota la hist\xc3\xb2ria de Catalunya, per\xc3\xb2 la seva mort prematura l'any 1969 va aturar les narracions al segle XVIII._NEWLINE_Form\xc3\xa0 part del consell de redacci\xc3\xb3 de la revista Cavall Fort i, entre 1965 i 1969, a m\xc3\xa9s de la s\xc3\xa8rie sobre la hist\xc3\xb2ria de Catalunya, hi publica regularment articles, obres de teatre i un gui\xc3\xb3 de c\xc3\xb2mic, De Balaguer a Kum-Ram, il\xc2\xb7lustrat per Manel. Guanya el premi Folch i Torres amb la novel\xc2\xb7la Les presoneres de Tabriz i publica dues obres de teatre: Les orenetes i Perot joglar, que el Teatre Experimental Catal\xc3\xa0 va estrenar al Teatre Romea el 22 de febrer de 1970. Amb car\xc3\xa0cter p\xc3\xb2stum, entre 1973 i 1975, es publiquen tres llibres amb treballs seus: la biografia de Jaume el Conqueridor, l'obra dram\xc3\xa0tica Tres vegades era un rei... i Viatge per la hist\xc3\xb2ria de Catalunya, la seva obra m\xc3\xa9s coneguda i difosa, on es recullen totes les narracions hist\xc3\xb2riques publicades a Cavall Fort il\xc2\xb7lustrades per Fina Rif\xc3\xa0."